የኢዜማ የጥናት ቡድን ከምክትል ከንቲባዋ ጋር ተወያየ 
 አዲሱ የከተማዋ አስተዳደር ግኝቱን እመረምራለሁ ብሏል  ከአዲስ አበባ ህገ ወጥ የመሬት ወረራና የኮንደሚኒየም ቤቶች እደላ ጋር በተያያዘ የኢዜማ የጥናት ቡድን፤ ከከተማዋ ምክትል ከንቲባ አዳነች አቤቤ ጋር ከሰሞኑ መወያየቱ ታውቋል፡፡ ም/ከንቲባዋ ወ/ሮ አዳነች አቤቤ፤ ባለፈው ማክሰኞ ነሐሴ 26 ከሰዓት በኋላ በጽ/ቤታቸው የኢዜማን የጥናት ቡድን አስጠርተው በጉዳዩ ላይ ውይይት ማድረጋቸውን ነው የጥናት ቡድኑ አባልና የኢዜማ ም/ሊቀመንበር ዶ/ር ጫኔ ከበደ ለአዲስ አድማስ የገለፁት፡፡ በውይይቱ ወቅት የኢዜማ የጥናት ቡድን፣ በምርመራ ግኝቱ ላይ ለምክትል ከንቲባዋ ማብራሪያ ማቅረቡንና የጥናት ሪፖርቱን ሙሉ ሰነድ መስጠቱን ለማወቅ ተችሏል፡፡ ም/ከንቲባዋ አዳነች አበቤም፤ የጥናቱን ውጤት በዝርዝር እንደሚመለከቱትና በራሳቸው መንገድ ማጣራቶች አድርገው በግኝቶቹ ላይ በድጋሚ ተገናኝተን ለመነጋገር ቃል መግባታቸው ከኢዜማ የተገኘው መረጃ አመልክቷል፡፡ ወ/ሮ አዳነች፤ ጉዳዩን በቀናነት ተቀብለው ለመመልከት መቻላቸው መልካም መሆኑን በመጠቆምም፤ በቀጣይም አስፈላጊውን የማስተካከያ እርምጃ ይወስዳሉ ተብሎ እንደሚጠበቅ የፓርቲው ም/ሊቀመንበር እምነታቸውን ገልፀዋል፡፡ ኢዜማ ይፋ ባደረገው የጥናት ግኝት መሠረት፤ ፈጣንና አሳማኝ እርምጃ የማይወሰድ ከሆነ ጉዳዩን ወደ ህግ ለመውሰድ ማቀዱም ተገልጿል፡፡ የኢዜማ የጥናት ሪፖርት መውጣቱን ተከትሎም፤ የቀድሞ የአዲስ አበባ ም/ከንቲባ ኢ/ር ታከለ ኡማ፣ በግል የማህበራዊ ገፃቸው በሰጡት ምላሽ፤ “የመሬት ወረራን በተመለከተ ከመጀመሪያዋ ቀን ጀምሮ አስከ መጨረሻ ሰዓት ድረስ ጠንካራ የሆነ እርምጃ ስንወስድ የቆየንበት ጉዳይ ነው፣ ለዚህም በተለያየ ጊዜ የወሰድናቸው እርምጃዎች ምስክር ናቸው” ብለዋል፡፡ አያይዘውም፤ “እኛ ህገወጥ የመሬት ወረራን ለመከላከል እርምጃ ስንወስድ፣ የዛሬ ተቺዎች “የሰብአዊ መብት ተጣሰ ዜጐች ተፈናቀሉ” የሚል ዘመቻ ከከፈቱብን መካከል አንዱ ነበሩ ብለዋል፡፡ ኮንደሚኒየምን በተመለከተ በካቢኔው ውሣኔ መሠረት፤ ለ20ሺህ አርሶ አደሮች መሠጠቱን፤ ከዚህ ውጪ በህገወጥ መንገድ የተሰጠ ምንም አይነት ቤት አለመኖሩንም ተናግረዋል፡፡ ይህ ስራችንም የምናፍርበት ሳይሆን የምንኮራበት ነው ብለዋል የቀድሞ ም/ከንቲባ፡፡ 